Oekraïense TV-toring gebombardeer | Maroela Media
'n Brandbestryder op die toneel nadat Kiëf se vernaamste televisietoring tydens 'n lugaanval getref is. (Foto: Sergei SUPINSKY / AFP)
Die Oekraïense hoofstad Kiëf se vernaamste televisietoring is Dinsdag tydens 'n lugaanval getref. Minstens vyf mense is tydens dié aanval dood terwyl die Oekraïense regering se uitsaaidiens weens die aanval onderbreek is.
Rusland word sedertdien van "oorlogsmisdaad" beskuldig nadat 'n woonstelblok in Kharkiv tydens 'n ander lugaanval in die slag gebly het. Dié aanval het die lewens van agt burgerlikes geëis en word wyd veroordeel.
Dít terwyl nog tien mense dood is nadat 'n missiel 'n regeringskompleks in Kiëf getref het.
Volgens Oekraïne is 350 burgerlikes, van wie 14 kinders, tot op hede in die konflik dood.
"Dit is staatsterrorisme van Rusland se kant af," het Wolodimir Zelenski, president van Oekraïne, Dinsdag gesê. Rusland hou egter vol dat sy troepe nie burgerlike infrastruktuur teiken nie.
Kommer neem toe dat Kiëf in Russiese hande sal val. Daar kon Dinsdag in satellietbeelde gesien word hoe 'n magdom Russiese gepantserde voertuie in 'n tou van 65 kilometer lank noord van die hoofstad beweeg.
Groot skade is tydens die konflik buite die stadsaal in Kharkiv aangerig. (Foto: Sergey BOBOK / AFP)
Navo se hoof, Jens Stoltenberg, het Dinsdag tydens 'n besoek aan 'n lugbasis in Pole gesê die Russiese president Wladimir Poetin het "vrede in Europa verpletter".
Meer as 660 000 mense het reeds na ander lande gevlug. Die VN se vlugtelingsagentskap raam dat 'n miljoen mense van die voormalige Sowjet-Oekraïne – met 'n bevolking van 44 miljoen – sonder heenkome is.
Die Amerikaanse lugvaartreus Boeing het Dinsdag aangekondig dat hy sy steun aan Russiese lugdienste en sy bedrywighede in Moskou opskort.
"Ons het groot bedrywighede in Moskou opgeskort en ons kantoor in Kiëf tydelik gesluit," het 'n woordvoerder van Boeing gesê.
Die verskaffing van onderdele, instandhouding en tegniese steundienste vir Russiese lugdienste word ook in die lig van die konflik opgeskort.
Die Amerikaanse kredietkaartreuse Visa, Mastercard en American Express het gesê dat hulle Russiese banke op hul betalingsnetwerke blokkeer.
Die tegniese reus Apple het op sy beurt Dinsdag 'n stilstand in alle produkverkope in Rusland aangekondig. Dit volg nadat die vervaardiger van iPhones verlede week alle uitvoere na dié land gestaak het.
Die weste gaan nie wen teen rusland met hulle propaganda en sanksies nie. Ongeag hoe lank die oorlog duur sal rusland kry wat hy wil hê. Putin is 'n wêreld leier. Navo is tandloos en het dit in die verlede bewys. Skaakmat vir die weste navo(vsa) au.
En steeds stoom "Adolf" Putin voort soos 'n bul wat rooi sien. Mag hy hom gou te pletter loop!
Die aanval op die televisietoring is waarskynlik uit wraak omdat al Rusland se nuusdienste in Europa geblok is. Ek wens uit die diepte van my hart dat hierdie oorlog nou moet end kry. Die mense aan albei kante lyk soos ons.